text: किसी भी राजनैतिक दल या अभ्‍यर्थी को ध्‍वजदण्‍ड बनाने, ध्‍वज टांगने, सूचनाएं चिपकाने एवं नारे लिखने आदि के लिये किसी भी व्‍यक्ति को भूमि, भवन, अहाते अथवा दीवार आदि का उसकी अनुमति के बिना उपयोग करने की अनुमति अपने समर्थकों को नहीं देनी चाहिये। राजनैतिक दलों और अभ्‍यर्थियों को यह सुनिश्चित करना चाहिये कि उनके समर्थक अन्‍य दलों द्वारा आयोजित सभाओं-जुलूसों आदि में बाधायें उत्‍पन्‍न न करें या उन्‍हें भंग न करे। एक राजनैतिक दल के कार्यकर्ताओं या शुभचिंतकों को दूसरे राजनैतिक दल द्वारा आयोजित सार्वजनिक सभाओं में मौखिक रूप से या लिखित रूप से प्रश्‍न पूछकर या अपने दल के परचे वि‍तरित करके गडबडी पैदा नहीं करनी चाहिये। किसी दल द्वारा जुलूस उन स्‍थानों से होकर नहीं ले जाना चाहिये, जिन स्‍थानों पर दूसरे दल द्वारा सभाएं की जा रही हों। एक दल द्वारा लगाए गये पोस्‍टर दूसरे दल के कार्यकर्ताओं द्वारा हटाये नहीं जाने चाहिये।